Návrh na určenie zodpovednosti ministerstiev a ostatných ústredných orgánov štátnej správy za aplikáciu a prijatie opatrení na vnútroštátnej úrovni k nariadeniam a rozhodnutiam Európskych spoločenstiev

Predložený návrh svojou povahou zohľadňuje potrebu poskytnúť orgánom aplikácie práva a navrhovateľom právnych predpisov efektívny nástroj dávajúci prehľad o najnovšie prijatých nariadeniach a rozhodnutiach uverejnených v Úradnom vestníku Európskej únie a určuje zodpovednosť za aplikáciu a prijatie opatrení na vnútroštátnej úrovni podľa rozdelených kompetencií medzi ústrednými orgánmi štátnej správy. Návrh sa predkladá ako iniciatívny materiál, pričom jeho predloženie reaguje aj na požiadavku viacerých ministerstiev. Nevyhnutnosť jeho predloženia vyplýva z potreby určenia zodpovednosti za aplikáciu a prijatie opatrení na vnútroštátnej úrovni k nariadeniam a rozhodnutiam Európskych spoločenstiev, pretože vzhľadom na odlišný charakter právne záväzných aktov Európskej únie od prameňov vnútroštátneho práva SR, predovšetkým ich prierezový charakter, ktorý nekopíruje štruktúru ústrednej štátnej správy v SR, nie je možné jednoznačne aplikovať na určenie zodpovednosti zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. 

	Povaha nariadení a rozhodnutí Európskych spoločenstiev

Nariadenie je všeobecne záväzný právny akt, ktorý je záväzný vo všetkých svojich častiach a je priamo aplikovateľný. Na rozdiel od smernice, nariadenie nezaväzuje len členské štáty, ale aj fyzické a právnické osoby. Nariadenie je priamo aplikovateľné, a to samo, bez nutnosti vnútroštátnej transpozičnej normy. Nariadenie, na rozdiel od smernice, nevyžaduje transpozíciu do vnútroštátnej právnej normy, dokonca ju takmer vôbec nepripúšťa. 
	Princíp neprípustnosti prenesenia obsahu nariadenia do vnútroštátnej normy je potrebné odlišovať od prípadov, kedy samotné nariadenie vyžaduje od členských štátov prijatie vykonávajúcich alebo doplňujúcich opatrení. V takýchto prípadoch nejde o prenášanie obsahu nariadenia, ale o konkretizáciu alebo doplnenie ustanovení nariadenia vnútroštátnym predpisom.
	V prípade, ak členský štát neprijme vykonávanie opatrenia na vnútroštátnej úrovni alebo v rozpore s požiadavkou efektívnosti nezruší, respektíve primerane neupraví svoje vnútroštátne predpisy, ktoré vykonaniu nariadenia bránia, vzniká v spojitosti s čl. 10 Zmluvy o založení Európskeho spoločenstva (ďalej len „zmluva“) povinnosť predmetné všeobecne záväzné predpisy v konkrétnej veci neaplikovať alebo aplikovať v zmenenej podobe.  
Samotné neprijatie vykonávacích opatrení k nariadeniam predstavuje priame porušenie povinnosti podľa článku 249 zmluvy v spojitosti s článkom  10 zmluvy, v dôsledku čoho by Komisia Európskych spoločenstiev mohla použiť ochranné opatrenia alebo podať žalobu proti Slovenskej republike na Súdny dvor Európskych spoločenstiev podľa článku 226 zmluvy.

	Rozhodnutie nie je všeobecne záväzným právnym aktom, ale je záväzné len voči tomu, komu je adresované. Rozhodnutie musí vždy zasahovať do práv subjektu, ak by to tak nebolo, takýto akt by nebol považovaný za rozhodnutie.
Adresátmi rozhodnutia môžu byť fyzické a právnické osoby, jednotlivci, skupiny jednotlivcov a členské štáty. Samotné rozhodnutie musí obsahovať jasné označenie adresáta. 
Rozhodnutie má obdobný charakter vzhľadom na jeho účinky ako nariadenie. Obdobne, ako nariadenie, je rozhodnutie priamo aplikovateľné a na jeho aplikáciu nie je potrebná žiadna vykonávacia norma, ak jej vydanie samotné rozhodnutie nepredpokladá.

Systematika návrhu

Návrh obsahuje dve prílohy v ktorých sú uvedené nariadenia (príloha I.) a rozhodnutia (príloha II.) Európskych spoločenstiev, ktoré boli uverejnené v Úradnom vestníku EÚ od 1. mája 2005 do 31. októbra 2005, spolu s navrhovaným gestorom alebo gestormi. Návrh obsahuje len nariadenia, ktoré sú aplikovateľné vo vzťahu k SR, nemajú obmedzenú platnosť a neupravujú postavenie orgánov EÚ alebo ich vzájomné vzťahy. Medzi nariadeniami Európskych spoločenstiev rozlišujeme početne veľkú skupinu nariadení s obmedzenou platnosťou (často sú v platnosti len jeden mesiac) v oblasti poľnohospodárskej politiky. Tieto nariadenia upravujú každodenné otázky organizácie poľnohospodárskeho trhu. Táto skupina nariadení je jasne identifikovaná aj v Úradnom vestníku EÚ pri ich publikácii a z tohto dôvodu je účelné, aby za orgán aplikácie uvedených nariadení bolo považované Ministerstvo pôdohospodárstva SR.
Návrh obsahuje rozhodnutia, ktoré sú adresované Slovenskej republike, ako členskému štátu Európskej únie a nemajú obmedzenú platnosť. Do návrhu neboli poňaté tie rozhodnutia, ktoré nenadobúdajú platnosť publikovaním v Úradnom vestníku EÚ, ale oznámením ich adresátovi. Orgány EÚ oznamujú takéto rozhodnutia zaslaním na Ministerstvo zahraničných vecí SR prostredníctvom Stáleho zastúpenia SR pri EÚ. Určenie zodpovednosti tejto skupiny rozhodnutí návrh nerieši.

Zodpovednosť gestora nariadení alebo rozhodnutí Európskych spoločenstiev
 
Gestor zodpovedá za zabezpečenie aplikácie a prijatia opatrení na vnútroštátnej úrovni v podmienkach SR, ak ich nariadenia alebo rozhodnutia požadujú, v rozsahu kompetencií podľa zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.
Stanovenie zodpovednosti sa okrem iného odvíja od účasti zástupcov SR v pracovných výboroch alebo skupinách orgánov EÚ, ktoré pripravujú návrhy nariadení a rozhodnutí Európskych spoločenstiev, z tohto dôvodu je nevyhnutná spolupráca pri určovaní zodpovedného ministerstva alebo ústredného orgánu štátnej správy so Stálym zastúpením SR pri EÚ, ktorého diplomatickí pracovníci sa zúčastňujú rokovaní vo výboroch alebo skupinách orgánov EÚ.
Zabezpečenie aplikácie a prijatie opatrení na vnútroštátnej úrovni má legislatívnu a zväčša aj súvisiacu nelegislatívnu povahu (napr. nevyhnutnosť administratívnych kapacít, technického vybavenia). 
Ak nariadenie alebo rozhodnutie Európskych spoločenstiev vyžaduje prijatie opatrení na vnútroštátnej úrovni, gestor zodpovedá za vypracovanie a predloženie návrhu slovenského právneho predpisu, ktorý zabezpečí ich vykonanie. 
Uvedené opatrenia možno prijať vo forme zákona alebo aproximačného nariadenia vlády SR podľa striktne stanoveného ústavného rámca v článku 7 ods. 2 Ústavy SR.
Gestor v tejto súvislosti zodpovedá za plnenie záväzkov, ktoré Slovenskej republike vyplývajú zo zmluvy o pristúpení Slovenskej republiky k Európskej únii podľa čl. 7 ods. 2 Ústavy SR.
Zodpovedným gestorom je to ministerstvo alebo iný ústredný orgán štátnej správy, do ktorého pôsobnosti patrí aspoň z časti rozsah úpravy príslušného nariadenia alebo rozhodnutia Európskych spoločenstiev, v zmysle kompetencie určenej zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. 

Návrh obsahuje 222 nariadení a 55 rozhodnutí publikovaných v Úradnom vestníku EÚ v rozhodnom období.